Ужо на першай сустрэчы Форума грамадзянскай супольнасці ў Брусэлі яе ўдзельнікі адназначна выказаліся за іншае разуменне ролі і месцы Форума ў агульнай кампазіцыі адносін у рамках Усходняга партнёрства. Усвядоміўшы сябе, свае магчымасці і выклікі, Форум заявіў аб сабе як аб паўнавартасным партнёры ў істытуцыянальных адносінах, нароўных з Еўрапейскай Камісіяй, нацыянальнымі ўрадамі і міжпарламенцкім вымярэннем EURONEST. Час, які прайшоў з лістапада 2009 года, быў выкарыстаны, наколькі гэта было магчыма, для вызначэння Форумам свайго актуальнага парадку дня, рашэння праблем унутранай самаарганізацыі і вонкавых працоўных стасункаў. Падвядзенне вынікаў ужо другой сустрэчы Форума ў Берліне ў лістападзе 2010 года дало дастаткова падстаў лічыць, што Форум грамадзянскай супольнасці ўсвядоміў сябе як адзін з інстытутаў Усходняга партнёрства, які прапануе інавацыйную ролю арганізацый грамадзянскай супольнасці не проста для кантролю за дзейнасцю ўрадаў і развіццём ініцыятывы, але (часта за адсутнасцю такой магчымасці) дадатковага і не меней важнага суб’екта шматбаковых адносін.